Նրան նայելով չէիր ասի, որ հումորով է փող վաստակում, որ այդ լուրջ ու հանգիստ դեմքի հետևում ամենածիծաղելի հումորներն են թաքնված: Խմիչքի հանդեպ սիրո պատճառով անհամ համբավ ուներ, բայց վերջերս ալկոհոլից կախվածությունը հասել էր գագաթնակետին, առավոտները սկսել էր արթնանալ կասկածելի վայրերում ու չգիտեր' ինչպես է այնտեղ հասել: Շշի տակը տեսնելու հետևանքը եղավ այն, որ վերջերս արթնացավ մզկիթի բակում՝ հանգուցյալի համար կատարվող նամազի քարին պառկած: Դատելով տեսքից' սեփական դիակը բարձրացնելիս ընկել էր: Արշալույսին, երբ կարողացավ աչքերը բացել, կողքին մի իմամ էր կանգնած. առավոտյան էզան կարդալու գնալիս քարի վրա խռմփացնող մարդուն հանդիպելուց զարմացած իմամ: Այս դեպքից հետո Հարբեցող Ծաղրանկարչի ընկերները, նույնիսկ կինը, այնքան էին վախեցել, որ կարողացան խնդրելով-աղաչհլով նրան համոզել, որ դիմի պրոֆեսիոնալ օգնության և կյանքը կարգի բերի: Վերջապես այսօր առաջին անգամ Անանուն Հարբեցողների ժողովին էր մասնակցել և խոսք տվել, որ կթողնի խմելը: Այժմ կաֆե-լատտե էր խմում և արժանի էր ուշադրության: Դրա համար էլ բոլոր սեղանակիցները, նույնիսկ կինը, համակ ուշադրությամբ սկսեցին լսել տեսությունը: